- Korintliⱪlarƣa «1»
- <
- 12
- >

12
Roⱨiy iltipatlar
1 Əmma i ⱪerindaxlar, roⱨiy iltipatlarƣa kǝlsǝk, silǝrning ular toƣruluⱪ bilmǝy ⱪelixinglarni halimaymǝn. ◼«roⱨiy iltipatlarƣa kǝlsǝk...» — «roⱨiy iltipatlar» degǝnlǝr Muⱪǝddǝs Roⱨ ata ⱪilƣan, muxu babta «tǝbiǝttin taxⱪiri» mɵjizilik ⱪabiliyǝtlǝrni kɵrsitidu. 2 Silǝr taipilǝrning arisida bolƣan waⱪtinglarda ⱨǝrhil yollarƣa baxlinip, gas-gaqa butlarƣa qoⱪunuxⱪa azdurulup kǝtkininglarni bilisilǝr. 3 Xunga mǝn silǝrgǝ uⱪturimǝnki, ⱨeqkim Hudaning Roⱨida turup: «Əysaƣa lǝnǝt!» demǝydu wǝ ⱨǝrⱪandaⱪ biri Muⱪǝddǝs Roⱨta bolmay turup «Əysa Rǝbdur!» dǝp eytalmaydu. ◘Mar. 9:39; Yuⱨ. 13:13; 1Kor. 8:6. 4 Əmma iltipatlar hilmuhil, lekin Roⱨ bolsa birdur. ◼«Əmma iltipatlar hilmuhil, lekin Roⱨ bolsa birdur» — «Roⱨ» degǝn Hudaning Roⱨi, Muⱪǝddǝs Roⱨ. ◘Rim. 12:6; 1Pet. 4:10. 5 Hizmǝtlǝr bolsa ⱨǝrhil, ǝmma biz hizmitini ⱪilidiƣan Rǝb birdur. 6 Ixlǝx yolliri ⱨǝrhil, ǝmma ⱨǝmmǝylǝndǝ ⱨǝmmǝ ixni wujudⱪa qiⱪarƣuqi Huda birdur. 7 Əmma ⱨǝmmǝylǝnning mǝnpǝǝti üqün ⱨǝrbirigǝ Roⱨning namayan boluxi beƣixlinidu. 8 Qünki Roⱨ arⱪiliⱪ birigǝ danaliⱪ yǝtküzgüqi sɵz, yǝnǝ birigǝ xu ohxax Roⱨ arⱪiliⱪ hǝwǝr yǝtküzgüqi sɵz tǝⱪsim ⱪilinidu; ◼«... Roⱨ arⱪiliⱪ birigǝ danaliⱪ yǝtküzgüqi sɵz, yǝnǝ birigǝ xu ohxax Roⱨ arⱪiliⱪ hǝwǝr yǝtküzgüqi sɵz tǝⱪsim ⱪilinidu» — bu ikki iltipat wǝ tɵwǝndiki yǝnǝ yǝttǝ «roⱨiy iltipat» toƣruluⱪ «ⱪoxumqǝ sɵz»imizni kɵrüng. 9 yǝnǝ ohxax Roⱨ arⱪiliⱪ baxⱪa birigǝ alaⱨidǝ ixǝnq, yǝnǝ birigǝ ohxax Roⱨ arⱪiliⱪ kesǝllǝrni saⱪaytix iltipatliri, ◼«kesǝllǝrni saⱪaytix iltipatliri» — grek tilida «saⱪaytixlarning iltipatliri» — demǝk, Muⱪǝddǝs Roⱨning mɵjizilik saⱪaytix yolliri birhilla ǝmǝs. 10 birawƣa mɵjizilǝrni yaritix tǝⱪsim ⱪilinidu; birawƣa wǝⱨiy-bexarǝt berix; birawƣa ⱨǝrhil roⱨlarni pǝrⱪ etix, birawƣa namǝlum tillarda sɵzlǝx, yǝnǝ birawƣa namǝlum tillarni tǝrjimǝ ⱪilix iltipati tǝⱪsim ⱪilinidu. ◼«wǝⱨiy-bexarǝt berix» — grek tilida: «pǝyƣǝmbǝrlik sɵz ⱪilix». «ⱪoxumqǝ sɵz»imizni kɵrüng. 11 Əmma bu ixlarning ⱨǝmmisini yürgüzgüqi ohxax xu bir Roⱨtur, U ⱨǝrbirigǝ Ɵzi layiⱪ kɵrüp, ayrim-ayrim tǝⱪsim ⱪilip beridu. ◘Rim. 12:3, 6; 1Kor. 7:7; 2Kor. 10:13; Əf. 4:7.
12 Qünki insaniy tǝn bir bolsimu nurƣun ǝzaliri bolƣinidǝk, xundaⱪla ǝzaliri nurƣun bolsimu ɵzara ⱪoxulup bir tǝn bolƣandǝk, Mǝsiⱨ Ɵzimu ⱨǝm xundaⱪtur. ◘Rim. 12:4, 5; Əf. 4:16. 13 Qünki ⱨǝmmimiz, mǝyli Yǝⱨudiylar bolsaⱪmu, Greklǝr bolsaⱪmu, ⱪullar bolsaⱪmu, ⱨɵrlǝr bolsaⱪmu, bir Roⱨta bir tǝngǝ kirixkǝ qɵmüldürülduⱪ wǝ bir Roⱨtin iqixkǝ nesip ⱪilinduⱪ. ◘Gal. 3:28. 14 Qünki tǝn birla ǝzadin ǝmǝs, bǝlki kɵp ǝzalardin tǝrkib tapidu. 15 Əgǝr put: «Mǝn ⱪol bolmiƣinim üqün mǝn tǝngǝ tǝwǝ ǝmǝsmǝn» desila, undaⱪta u ⱨǝⱪiⱪǝtǝn tǝngǝ tǝwǝ ǝmǝs bolamdu? 16 Ⱪulaⱪ: «Mǝn kɵz ǝmǝs, xunga mǝn tǝngǝ tǝwǝ ǝmǝsmǝn» desila, undaⱪta u ⱨǝⱪiⱪǝtǝn tǝngǝ tǝwǝ ǝmǝs bolamdu? 17 Pütün tǝn kɵzla bolsa, undaⱪta anglax sezimimiz nǝdin bolidu? Pütün tǝn ⱪulaⱪla bolsa, undaⱪta purax sezimimiz nǝdin bolidu? 18 Ⱨalbuki, Huda Ɵzigǝ layiⱪ kɵrgǝn tǝn ǝzalirining ⱨǝrbirini ayrim-ayrim ɵz jayiƣa orunlaxturƣan; 19 ǝgǝr ularning ⱨǝmmisi ohxax ǝza bolsa, undaⱪta uni ⱪandaⱪmu tǝn degili bolatti? 20 Əmdiliktǝ ǝzalar kɵp, tǝn bolsa birdur. 21 Kɵz ⱪolƣa: «Mening sanga eⱨtiyajim qüxmǝydu!» deyǝlmǝydu; yaki bax bolsa putlarƣa: «Mening silǝrgǝ eⱨtiyajim qüxmǝydu!» deyǝlmǝydu. 22 Dǝl ǝksiqǝ, tǝndiki ajiz-ǝrzimǝs dǝp kɵrüngǝn ǝzalar kǝm bolsa bolmaydu; 23 wǝ ⱨǝm tǝndiki biz etiwarsiz dǝp ⱨesabliƣan ǝzalarƣa bolsa, tehimu kɵprǝk etiwar ⱪilimiz; xundaⱪla iskǝtsiz dǝp ⱪaralƣan ǝzalirimiz tehimu iskǝtlik ⱪilinidu; 24 ǝslidǝ yariximliⱪ bolƣan ǝzalirimizƣa bolsa xundaⱪ ⱪilixning ⱨajiti yoⱪ. Əmma Huda pütün tǝnni xundaⱪ birlǝxtürgǝnki, U etiwarsiz dǝp ⱨesablanƣan ǝzalarƣa tehimu kɵp etiwar beridu. 25 Buningdin mǝⱪsǝt tǝndǝ ⱨeq bɵlünüxlǝr bolmasliⱪi, bǝlki barliⱪ ǝzalar ɵzara ohxax kɵyümqanliⱪta boluxi üqündur. 26 Bir ǝza japa-dǝrd tartsa, barliⱪ ǝzalar uning bilǝn tǝng japa-dǝrd tartidu; bir ǝzaƣa xǝrǝp kǝlsǝ, barliⱪ ǝzalar uning bilǝn tǝng xadlinidu.
27 Əmdi silǝr Mǝsiⱨning tenidursilǝr, ⱨǝrbiringlar Uning ayrim-ayrim ǝzasidursilǝr. ◘Rim. 12:5; Əf. 1:23; 4:12; 5:23; Kol. 1:24. 28 Huda jamaǝttǝ muxundaⱪlarni orunlaxturƣan: — awwal rosullarni, andin pǝyƣǝmbǝrlǝrni, üqinqi bolup tǝlim bǝrgüqilǝrni; andin mɵjizǝ kɵrsǝtküqilǝrni, andin türlük kesǝllǝrni saⱪaytix iltipatliriƣa igǝ bolƣanlarni, yardǝm bǝrgüqilǝrni, yetǝkqilik ⱪilƣuqilarni, ⱨǝrhil namǝlum tillarda sɵzlǝydiƣanlarni tǝyinlǝp orunlaxturƣandur. ◼«awwal rosullarni, andin pǝyƣǝmbǝrlǝr...» — «Tǝwrat dǝwridiki pǝyƣǝmbǝrlǝr» wǝ «Injil dǝwridiki pǝyƣǝmbǝrlǝr» toƣruluⱪ «ⱪoxumqǝ sɵz»imizni kɵrüng. «namǝlum tillar» — «roⱨiy tillar» dǝpmu atilidu. Qünki bu tillarni Hudaning Roⱨi insanning roⱨiƣa tapxuridu; bǝzi waⱪitlarda biz ularni «karamǝt til», «natonux til», «ƣǝyriy til» dǝpmu ataymiz, qünki bu til sɵzligüqi wǝ angliƣuqilarƣa qüxinixlik ǝmǝs; «tǝbiǝttin taxⱪiri» bolƣan bu hil tilni «dua tili» dǝp tǝriplisǝkmu bolidu. ◘Əf. 2:20; 4:11. 29 Ⱨǝmmǝylǝn rosulmu? Ⱨǝmmǝylǝn pǝyƣǝmbǝrmu? Ⱨǝmmǝylǝn tǝlim bǝrgüqimu? Ⱨǝmmǝylǝn mɵjizǝ kɵrsǝtküqmu? 30 Ⱨǝmmǝylǝndǝ saⱪaytix iltipatliri barmu? Ⱨǝmmǝylǝn namǝlum tillarda sɵzlǝmdu? Ⱨǝmmǝylǝn namǝlum tillarni tǝrjimǝ ⱪilalamdu? 31 Əmma silǝr qongraⱪ iltipatlarni tǝⱪǝzza bolup ⱪoƣlanglar; ⱨalbuki, mǝn ⱨazir silǝrgǝ ⱨǝmmidin ǝwzǝl bir yolni kɵrsitip berǝy.

- Korintliⱪlarƣa «1»
- <
- 12
- >

◼12:1 «roⱨiy iltipatlarƣa kǝlsǝk...» — «roⱨiy iltipatlar» degǝnlǝr Muⱪǝddǝs Roⱨ ata ⱪilƣan, muxu babta «tǝbiǝttin taxⱪiri» mɵjizilik ⱪabiliyǝtlǝrni kɵrsitidu.

◘12:3 Mar. 9:39; Yuⱨ. 13:13; 1Kor. 8:6.

◼12:4 «Əmma iltipatlar hilmuhil, lekin Roⱨ bolsa birdur» — «Roⱨ» degǝn Hudaning Roⱨi, Muⱪǝddǝs Roⱨ.

◘12:4 Rim. 12:6; 1Pet. 4:10.

◼12:8 «... Roⱨ arⱪiliⱪ birigǝ danaliⱪ yǝtküzgüqi sɵz, yǝnǝ birigǝ xu ohxax Roⱨ arⱪiliⱪ hǝwǝr yǝtküzgüqi sɵz tǝⱪsim ⱪilinidu» — bu ikki iltipat wǝ tɵwǝndiki yǝnǝ yǝttǝ «roⱨiy iltipat» toƣruluⱪ «ⱪoxumqǝ sɵz»imizni kɵrüng.

◼12:9 «kesǝllǝrni saⱪaytix iltipatliri» — grek tilida «saⱪaytixlarning iltipatliri» — demǝk, Muⱪǝddǝs Roⱨning mɵjizilik saⱪaytix yolliri birhilla ǝmǝs.

◼12:10 «wǝⱨiy-bexarǝt berix» — grek tilida: «pǝyƣǝmbǝrlik sɵz ⱪilix». «ⱪoxumqǝ sɵz»imizni kɵrüng.

◘12:11 Rim. 12:3, 6; 1Kor. 7:7; 2Kor. 10:13; Əf. 4:7.

◘12:12 Rim. 12:4, 5; Əf. 4:16.

◘12:13 Gal. 3:28.

◘12:27 Rim. 12:5; Əf. 1:23; 4:12; 5:23; Kol. 1:24.

◼12:28 «awwal rosullarni, andin pǝyƣǝmbǝrlǝr...» — «Tǝwrat dǝwridiki pǝyƣǝmbǝrlǝr» wǝ «Injil dǝwridiki pǝyƣǝmbǝrlǝr» toƣruluⱪ «ⱪoxumqǝ sɵz»imizni kɵrüng. «namǝlum tillar» — «roⱨiy tillar» dǝpmu atilidu. Qünki bu tillarni Hudaning Roⱨi insanning roⱨiƣa tapxuridu; bǝzi waⱪitlarda biz ularni «karamǝt til», «natonux til», «ƣǝyriy til» dǝpmu ataymiz, qünki bu til sɵzligüqi wǝ angliƣuqilarƣa qüxinixlik ǝmǝs; «tǝbiǝttin taxⱪiri» bolƣan bu hil tilni «dua tili» dǝp tǝriplisǝkmu bolidu.

◘12:28 Əf. 2:20; 4:11.

© 2010 Mukeddes Kalam - Uyghur Bible Translation Committee